Απόφαση αριθ. 2/2000 του Συμβουλίου Υπουργών ΑΚΕ-ΕΚ

της 15ης Δεκεμβρίου 2000

σχετικά με τη χρηματοδοτική στήριξη ενός προγράμματος χρηματοδότησης των επενδύσεων για τη βιομηχανική και επιχειρηματική ανάπτυξη στα κράτη ΑΚΕ

(2001/50/ΕΚ)

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

Έχοντας υπόψη την τέταρτη σύμβαση ΑΚΕ-ΕΚ, όπως τροποποιήθηκε με τη συμφωνία που υπεγράφη στον Μαυρίκιο στις 4 Νοεμβρίου 1995 και παρατάθηκε με την απόφαση 1/2000 του Συμβουλίου Υπουργών ΑΚΕ-ΕΚ, και ιδίως το άρθρο 282 παράγραφος 5,

Εκτιμώντας τα ακόλουθα:

(1) Η τέταρτη σύμβαση ΑΚΕ-ΕΚ, δίνει πρωτεύοντα ρόλο στον ιδιωτικό τομέα όσον αφορά την αναδιάρθρωση των οικονομιών των κρατών ΑΚΕ, ειδικότερα με τη δημιουργία θέσεων απασχόλησης, την αύξηση των κερδών και την ενσωμάτωση των οικονομιών αυτών στην παγκόσμια οικονομία.

(2) Σημαντικοί πόροι έχουν διατεθεί για τη χρηματοδότηση των επενδύσεων τόσο στο δημόσιο όσο και στον ιδιωτικό τομέα, που ανέρχονται σε 1825 εκατομμύρια ευρώ υπό μορφή επιχειρηματικών κεφαλαίων από το Ευρωπαϊκό Ταμείο Ανάπτυξης (ΕΤΑ).

(3) Το συνολικό ύψος των αναλήψεων υποχρεώσεων για επιχειρηματικά κεφάλαια, για τα δύο χρηματοδοτικά πρωτόκολλα, ανέρχεται στις 30 Ιουλίου 2000, σε 1312 εκατομμύρια ευρώ. Στο ποσό αυτό προστίθενται 190 εκατομμύρια ευρώ για δάνεια που έχουν εγκριθεί και αναμένεται να υπογραφούν. Αυτά τα δύο ποσά αντιπροσωπεύουν 1502 εκατομμύρια ευρώ, ήτοι 82,3 % των συνολικών πόρων που προβλέπονται από τη σύμβαση για πράξεις επιχειρηματικών κεφαλαίων και τους οποίους διαχειρίζεται η Ευρωπαϊκή Τράπεζα Επενδύσεων (ΕΤΕπ).

(4) Ειδικότερα, η Κοινότητα θέσπισε νέα στρατηγική για την ανάπτυξη του ιδιωτικού τομέα στις αναπτυσσόμενες χώρες, δίδοντας έμφαση όχι μόνο στη στήριξη των πολιτικών που στοχεύουν σε μακροοικονομικές μεταρρυθμίσεις αλλά και στην στήριξη σε ενδιάμεσο και μικροοικονομικό επίπεδο.

(5) Το Συμβούλιο Υπουργών ΑΚΕ-ΕΚ θεωρεί ότι είναι σημαντικό να μην θιγούν από την έλλειψη πόρων τα σημερινά μέσα και οι πρωτοβουλίες που χρηματοδοτεί το 8ο ΕΤΑ, ειδικότερα όσον αφορά τη χρηματοδότηση των επενδύσεων. Ωστόσο, εάν διατηρηθεί ο σημερινός ρυθμός ανάληψης υποχρεώσεων, το ποσό των πόρων που διατίθεται για πράξεις επιχειρηματικών κεφαλαίων στο πλαίσιο της τέταρτης σύμβασης ΑΚΕ-ΕΚ υπάρχει κίνδυνος να χρησιμοποιηθεί πλήρως πριν από την έναρξη ισχύος της συμφωνίας εταιρικής σχέσης ΑΚΕ-ΕΚ που υπογράφηκε στο Κοτονού και πριν είναι διαθέσιμοι οι πόροι στο πλαίσιο του νέου χρηματοδοτικού μέσου για τις επενδύσεις.

(6) Στις 27 Ιουλίου 2000, το Συμβούλιο Υπουργών ΑΚΕ-ΕΚ εξέδωσε την απόφαση αριθ. 1/2000 σχετικά με τα μεταβατικά μέτρα που ισχύουν από τις 2 Αυγούστου 2000 μέχρι την έναρξη ισχύος της συμφωνίας ΑΚΕ-ΕΚ του Κοτονού. Η εν λόγω απόφαση ελήφθη λαμβάνοντας υπόψη την ανάγκη να εξασφαλισθεί η συνέχεια της συνεργασίας για τη χρηματοδότηση της ανάπτυξης.

(7) Οι διαθέσιμοι χρηματοδοτικοί πόροι, κυρίως για τον ιδιωτικό τομέα, θα πρέπει να αυξηθούν, προκειμένου να προληφθεί η διακοπή της ροής της χρηματοδότησης λόγω εξάντλησης των πόρων.

(8) Περίπου 300 εκατομμύρια ευρώ, επιπλέον των 1825 εκατομμυρίων ευρώ που έχουν ήδη προγραμματισθεί από την ΕΤΕπ, θα μπορούσαν να απορροφηθούν από επενδυτικές πράξεις στα κράτη ΑΚΕ τα επόμενα τρία χρόνια. Οι πόροι αυτοί θα μπορούσαν να κινητοποιηθούν για ένα πρόγραμμα χρηματοδότησης των επενδύσεων προς στήριξη του ιδιωτικού τομέα σε όλα τα κράτη ΑΚΕ.

(9) Οι πράξεις επιχειρηματικών κεφαλαίων οι οποίες θα χρηματοδοτηθούν, δυνάμει της παρούσας απόφασης, θα πρέπει να συνοδεύονται από σημαντική χρηματοδότηση του ιδιωτικού τομέα και θα πρέπει να συμβάλλουν στην προώθηση των τοπικών διαχειριστικών ικανοτήτων. Ένα μέρος των κονδυλίων που προορίζονται για πράξεις επιχειρηματικών κεφαλαίων βάσει της παρούσας απόφασης θα πρέπει να χρησιμοποιηθεί για την ενίσχυση της ανάπτυξης των τοπικών χρηματοπιστωτικών ιδρυμάτων.

(10) Το Συμβούλιο Υπουργών ΑΚΕ-ΕΚ θα αποφασίσει σε μεταγενέστερο στάδιο για τον τρόπο χρησιμοποίησης των κεφαλαίων τα οποία θα επιστραφούν στο πρόγραμμα χρηματοδότησης μετά την αποπληρωμή των επενδύσεων από τους δανειζόμενους,

ΑΠΟΦΑΣΙΖΕΙ:

Άρθρο 1

Οι μη διατεθέντες προγραμματιζόμενοι πόροι του 8ου ΕΤΑ και των άλλων προηγούμενων ταμείων καθώς και οι μη χρησιμοποιηθέντες πόροι του 6ου και 7ου ΕΤΑ για επιχειρηματικά κεφάλαια και επιδοτήσεις επιτοκίου μπορούν να χρησιμοποιούνται, μέχρι ανώτατου ποσού 300 εκατομμυρίων ευρώ, για τη χρηματοδότηση πράξεων επιχειρηματικών κεφαλαίων στα κράτη ΑΚΕ, κατανεμόμενοι ως εξής:

- μέγιστο ποσό 183 εκατομμυρίων ευρώ από τους μη διατεθέντες προγραμματιζόμενους πόρους του 8ου ΕΤΑ για τις πράξεις αυτές,

- μέγιστο ποσό 55 εκατομμυρίων ευρώ από τους μη χρησιμοποιηθέντες πόρους του 6ου ΕΤΑ για επιχειρηματικά κεφάλαια, για τις πράξεις αυτές,

- μέγιστο ποσό 62 εκατομμυρίων ευρώ από τους μη χρησιμοποιηθέντες πόρους του 7ου ΕΤΑ για επιδοτήσεις επιτοκίου, για τις πράξεις αυτές.

Τα κονδύλια αυτά προστίθενται στους πόρους που διατίθενται για πράξεις επιχειρηματικών κεφαλαίων στο πλαίσιο του 8ου ΕΤΑ και η διαχείρισή τους πραγματοποιείται από την ΕΤΕπ.

Άρθρο 2

Η ΕΤΕπ θα κληθεί από τους αρμόδιους φορείς να διαχειρισθεί το πρόγραμμα χρηματοδότησης και τις πράξεις σύμφωνα με τις ισχύουσες διαδικασίες και τα κριτήρια χρηματοδότησης που προβλέπει η τέταρτη σύμβαση ΑΚΕ-ΕΚ για τη χρησιμοποίηση των πράξεων επιχειρηματικών κεφαλαίων.

Το Συμβούλιο Yπουργών ΑΚΕ-ΕΚ θα αποφασίσει σε μεταγενέστερο στάδιο για τον τρόπο χρησιμοποίησης των κονδυλίων τα οποία θα επιστραφούν στο πρόγραμμα χρηματοδότησης μετά την αποπληρωμή των επενδύσεων από τους δανειζόμενους.

Το πρόγραμμα χρηματοδότησης θα λήξει τρεις μήνες μετά την έναρξη ισχύος της συμφωνίας ΑΚΕ-ΕΚ του Κοτονού. Μετά από την εν λόγω περίοδο των τριών μηνών δεν θα μπορεί να ληφθεί από την ΕΤΕπ καμία απόφαση χρηματοδότησης.

Άρθρο 3

Η Επιτροπή υποχρεούται να λάβει τα μέτρα που απαιτούνται για την εκτέλεση της παρούσας απόφασης.

Άρθρο 4

Η παρούσα απόφαση αρχίζει να ισχύει την ημέρα της έκδοσής της.

Βρυξέλλες, 15 Δεκεμβρίου 2000.

Για το Συμβούλιο Υπουργών ΑΚΕ-ΕΚ

Ο Πρόεδρος

D. Gillot